
Introducere 


În aceste zile problema familiei este tratată sub toate aspectele: se analizează 
situația familiei în lume şi în Biserica noastră locală, se caută cauzele degradării 
şi destrămării atâtor familii, se propun iniţiative şi strategii pastorale de luptă 
împotriva duşmanilor care vizează distrugerea familiilor. Dar strategiile noastre 
ce efect pot avea dacă nu-l cunoaștem pe duşmanul numărul unu al familiei, 
care se ascunde şi regizează din umbră tot războiul dus împotriva familiei, mai 
ales prin mass-media, care propagă, legitimează, încurajează coruperea tine- 
retului, crimele, avorturile, mijloacele de împiedicare a naşterii vieţii, porno- 
grafia, perversiunile sexuale, adulterul, incestul, amorul liber, divorțul, anihi- 
larea tuturor valorilor morale şi spirituale pe care se întemeiază familia 
creştină? E diavolul, duşmanul invizibil pe care apostolul Paul îl demască scri- 
indu-le Efesenilor: „Noi nu avem de luptat împotriva cărnii şi sângelui, ci îm- 
potriva căpeteniilor, împotriva domniilor, împotriva stăpânitorilor întuneri- 
cului acestui veac, care sunt în spaţiile cereşti” (Ef 6,12). Luptând împotriva 
forțelor răului care ameninţă familia numai cu armele și forțele noastre uma- 
ne, nu vom avea şanse de izbândă; împotriva unui dușman care e spirit nu 
putem lupta decât cu arme spirituale, așa cum ne îndeamnă în continuare 
Apostolul: 


Îmbrăcaţi-vă cu toate armele lui Dumnezeu ca să puteţi ţine piept împotriva unel- 
tirilor diavolului... Fiţi gata aşadar, având mijlocul încins cu adevărul, îmbrăcaţi 
cu platoşa nevinovăţiei, având picioarele încălțate cu râvna Evangheliei păcii. Pe 
deasupra tuturor acestora, luați scutul credinţei cu care veți putea stinge toate să- 
gcţile aprinse ale celui rău. Luaţi şi coiful mântuirii şi sabia Duhului (Sfânt), care 
este cuvântul lui Dumnezeu. Faceţi în toată vremea, prin Duhul Sfânt, tot felul de 
rugăciuni şi cereri. Vegheaţi la aceasta cu toată stăruința (Ef 6,11.13-18). 


Iată care este tema prelegerii mele: diavolul şi arma cea mai puternică pe 
care o avem la îndemână pentru a-l combate: exorcismul așa cum se prezintă 
în ultima carte liturgică apărută: Ritualul exorcismelor. 

Întreaga istorie a oamenilor e străbătută de o bătălie aprigă împotriva puterilor 
întunericului; aceasta a început de la origini şi va dura, după cum spune Domnul, 
până în ziua de apoi. Prins în această înfruntare, omul trebuie să se lupte neconte- 
nit pentru a adera la bine și nu-şi poate dobândi libertatea lăuntrică decât cu mari 
eforturi, cu ajutorul lui Dumnezeu (GS 37). 


Credinţă şi demonologie 


La data de 26 iunie 1975, Congregația pentru Doctrina Credinței a publicat 
un document intitulat Credinţă și demonologie, care începe astfel: 


Pe parcursul secolelor. Biserica a dezaprobat întotdeauna diferitele forme de su- 
perstiţie, preocuparea obsesivă pentru satana şi pentru diavoli, diferitele tipuri de 
cult şi de atașare morbidă de aceste duhuri; prin urmare, ar fi nedrept să se afirme 
că creştinismul, uitând de stăpânirea universală a lui Cristos, ar fi făcut din satana 
subiectul preferat al predicării sale, transformând vestea cea bună a Domnului 
înviat într-un mesaj de teroare. La vremea sa, sfântul loan Gură de Aur le declara 
creştinilor din Antiohia: „Cu siguranţă că nu-mi face plăcere să vă vorbesc despre 
diavol, dar el îmi oferă prilejul să vă dau o învăţătură destul de folositoare pentru 
voi. În realitate, ar fi o eroare funestă a te comporta ca şi cum povestea ar fi deja 
încheiată, ca şi cum mântuirea ar fi obținut toate efectele sale, fără a mai fi necesar 
să te angajezi în lupta despre care vorbesc Noul Testament şi maeştrii vieții spiri- 
tuale”. 


Mai pe înţeles: a-l vedea peste tot pe diavol, a vorbi numai despre el e rău; a 
nu-l mai vedea nicăieri, a nu mai vorbi deloc despre el, ca şi cum nu ar exista, 
e şi mai rău. Existenţa şi lucrarea diavolului nu sunt lucruri de trecut cu vederea, 
căci scrie sfântul Petru: „Fiţi treji şi vegheaţi! Pentru că dușmanul vostru, dia- 
volul, dă târcoale ca un leu care mugeşte, căutând pe cine să înghită” (1Pt 5,8). 

A supraaprecia puterea satanei nu e normal, a o subaprecia e fatal. 

Destinatarii documentului sunt, în primul rând, oamenii Bisericii: teologi, 
biblişti care au purces la reinterpretarea Scripturii răspândind cu înverşunare 
în reviste şi dicționare teologice, recurgând la un impresionant aparat critic, 
aparent ştiinţific, idei care în esenţă vizează lichidarea diavolului, provocând 
tulburare şi derută în sânul poporului creştin, care a luat întotdeauna în serios 
această problemă. 

Și ce ne spun savanții noştri interpretând arbitrar Scriptura, fără a ţine cont 
de magisteriu şi de tradiţia vie a Bisericii, dovedindu-se astfel mai periculoşi 
decât sectarii? O mulțime de lucruri: că din Scriptură nu poţi să te pronunţi 
dacă diavolul există sau nu există; că afirmaţiile lui Cristos cu privire la Satana 
depind de mentalitatea şi de cărţile iudaice ale timpului; că aceste afirmaţii nu 

sunt ale lui Cristos, ci aparțin tradiţiilor neotestamentare ulterioare; că ceea ce 
afirmă Scriptura despre diavol nu se mai potriveşte cu mentalitatea lumii de 
azi, ca atare, creştinii pot abandona liniștiți credinţa în existenţa diavolului, 
fără a le prejudicia credinţa, întrucât ce se afirmă în Scriptură despre diavol nu 
face parte din mesajul central al evangheliei; că Biserica, dacă mai continuă să 
predice despre diavol, se discreditează în faţa lumii de azi şi nu mai e credibilă 
când îl predică pe Dumnezeu; că tot ce spune Scriptura despre diavol sunt 
mituri, simboluri, personificări ale relelor din lume, prin urmare, diavolul tre- 
buie urgent demitizat, trebuie să i se rupă coarnele. 

Documentul demontează toate aceste teorii, reafirmând credința universală 
şi constantă a Bisericii în existenţa diavolului şi a lucrării sale în om și în lume, 
credință bazată pe revelaţia divină cuprinsă în Scriptură, pe cuvântul şi faptele 
lui Cristos, care nu a depins de opiniile timpului şi adesea a mers împotriva 
mentalității contemporanilor, de pildă, împotriva saduceilor care nu credeau 
nici în înviere, nici în înger, nici în duh, deci nici în diavol. De altfel, cine nea- 
gă existența diavolului implicit neagă chiar misiunea cu care Cristos a venit în 
lume, căci scrie sfântul loan: „Pentru aceasta s-a arătat Fiul lui Dumnezeu, ca 
să distrugă lucrările diavolului” (1In 3,8). Aceasta e învățătura Sfinţilor Pă- 
rinți. Nu există Sfânt Părinte care să nu fi tratat această temă. Deja în secolul al 
II-lea Meliton din Sardi a scris o lucrare intitulată Despre diavol. În secolul al 
III-lea s-au remarcat sfântul Irineu şi Tertulian, combătând erezia gnosticis- 
mului dualist cu doi dumnezei, unul bun și altul rău, diavolul, diavolul care ar 
fi creat lumea materială. Dar neegalat este sfântul Augustin, care în De civitate 
Dei descrie războiul între cele două cetăţi, cetatea lui Dumnezeu şi cetatea 
diavolului, război care îşi are originea în cer, când o parte dintre primele crea- 
turi, îngerii, s-au revoltat împotriva Creatorului. Sfântul Augustin vede în so- 
cietatea celor păcătoşi „trupul” mistic al satanei, despre care va vorbi mai târ- 
ziu şi sfântul Grigore cel Mare în Moralia in Iob. 

Învățătura creştină cu privire la diavol este afirmată în toate Conciliile Bi- 
sericii, inclusiv în Conciliul al II-lea din Vatican, din documentele căruia am 
citat la început. Ea se reflectă sintetic în Catehismul Bisericii Catolice, unde 
citim printre altele: 


Scriptura atestă influenţa nefastă a celui pe care Isus îl numeşte „ucigaş de oameni 
de la început” (In 8,44) şi care a încercat chiar să-l abată pe Isus de la misiunea 
primită de la Tatăl. „Pentru aceasta s-a arătat Fiul lui Dumnezeu, ca să distrugă 
lucrările diavolului” (1In 3,8). Dintre aceste lucrări, cea mai gravă în urmări a fost 
ademenirea mincinoasă care l-a determinat pe om să nu se supună lui Dumnezeu. 

Puterea Satanei nu este totuși infinită. El nu este decât o creatură, puternică 
prin faptul că este spirit pur, totuși o creatură: nu poate împiedica edificarea 
împărăției lui Dumnezeu. Chiar dacă Satana acționează în lume din ură împo- 
triva lui Dumnezeu şi a împărăției lui în Isus Cristos, iar acţiunea sa provoacă 
pagube serioase — de natură spirituală şi, indirect, şi de natură fizică - pentru 
om şi pentru societate, această acţiune este îngăduită de Providența divină 
care cârmuieşte istoria omului și a lumii cu putere şi blândeţe. Faptul că Dum- 
nezeu îngăduie acțiunea diavolului este un mare mister, însă „noi ştim că 
Dumnezeu pe toate le lucrează spre binele celor care îl iubesc” (Rom 8,28). 

Conciliile nu au definit în mod explicit ca dogmă existenţa diavolului, pen- 
tru că nu era nevoie: nimeni, nici catolicii, nici ereticii, nu-i neagă existența, 
iar cuvintele şi faptele lui Cristos povestite de Evanghelii valorează mai mult 
decât toate dogmele definite de Biserică; însă a definit-o implicit condamnând 
- de pildă, la Niceea (325) - erorile ereticilor din primele veacuri: gnostici, 
manihei, prisciliani cu privire la natura şi originea diavolului, acesta fiind pen- 
tru ei nu o creatură decăzută, ci un dumnezeu al răului. Când în Evul Mediu 
- secolele XII-XIII - vechiul dualism a reapărut la catari în Occident şi la bo- 
gomili în Orient, Conciliile, de pildă, al IV-lea din Lateran (1215), au reacţio- 
nat din nou cu forță. Pentru prima dată negarea existenţei diavolului pătrunde 
în mediile ecleziastice îndată după Conciliul al II-lea din Vatican, prin anii 
1970, când asupra Bisericii s-a abătut un adevărat taifun; şi cum orice taifun 
trebuie să poarte un nume, l-am putea numi taifunul Scaraoschi. Urmările 
dezastrului pot fi văzute şi astăzi. Nu putem să nu fim șocați de rezultatele 
sondajelor făcute în Occident: o treime din cler şi din teologi nu cred în exis- 
tența diavolului, iar restul, două treimi, în teorie cred, dar în practică îl trec 
pudic sub tăcere, ca şi cum nu ar exista: nu mai vorbesc despre el la predică, la 
cateheză, cum nu mai vorbesc nici despre iad. 

Declaraţia Congregaţiei apare pe fondul unor luări de poziţie clare şi ener- 
gice din partea Papei Paul al VI-lea, care, de pildă, în omilia din 29 iunie 1972 
spunea: „Prin anumite fisuri a intrat fumul satanei în templul lui Dumnezeu. 
S-a pierdut încrederea în Biserică; se vrea sufocarea roadelor Conciliului ecu- 
menic”. Iar în discursul din 15 noiembrie 1975: 


Care sunt astăzi trebuinţele cele mai mari ale Bisericii? Să nu vă mire răspunsul 
nostru ca fiind simplist sau de-a dreptul superstiţios şi nerealist: una dintre trebu- 
inţele cele mai mari este aceea de a fi apăraţi de acel rău pe care îl numim diavol. Cel 
rău nu este o deficiență, ci o eficienţă, o ființă vie, spirituală, pervertită şi perverti- 
toare. Teribilă realitate! Misterioasă şi înspăimântătoare! Iese din cadrul învățăturii 

biblice şi bisericeşti cel care refuză să-i recunoască existența sau cine nu recunoaşte 
că şi el îşi are originea de la Dumnezeu, ca orice creatură; sau care îl consideră ca 
o falsă realitate, ca pe o personificare conceptuală şi fantastică a cauzelor necunos- 
cute ale neplăcerilor noastre. 


În sfârşit, documentul amintit dovedeşte existenţa şi lucrarea diavolului 
din modul în care se reflectă în lecturile biblice şi în textele de rugăciune ale 
liturgiei, cunoscut fiind principiul: lex orandi lex credendi. 

Ajuns în acest punct, documentul trage un serios semnal de alarmă, sco- 
țând în evidenţă două lacune în liturgie, motive de îndreptăţită îngrijorare. 
Prima lacună: în textele noilor ritualuri reformate din dispoziția Conciliului, 
unele referiri la satana şi la lucrările sale malefice pe care le găsim în ritualul 
tridentin şi în toate ritualurile anterioare dispar, iar altele sunt atenuate, sunt 
doar nişte aluzii vagi. De pildă, în ritualul ungerii bolnavilor, în rugăciunile 
pentru muribund nu se mai pomeneşte, spre deosebire de ritualul tridentin, 
de groaza de iad, de diavol şi de asalturile acestuia, care, evident, în ultimele 
clipe de viaţă ale muribundului sunt deosebit de puternice. Această lacună 
cumva a dispărut prin faptul că actualul Papă Benedict al XVI-lea a permis ca 
cine doreşte să folosească nu numai Misalul, ci şi ritualul tridentin. A doua 
lacună: în 1975, când a apărut documentul, aproape toate cărţile liturgice fu- 
seseră reformate şi publicate: dar nimeni nu se gândea să reformeze şi să pu- 
blice ritul exorcismelor din Ritualul roman. Lipsind un asemenea ritual, exor- 
cizarea, neîntreruptă în Biserică chiar de la Cristos, practic a dispărut, o dată 
cu dispariția ordinului minor al exorcistatului, pe care noi, preoții mai în vâr- 
stă, l-am primit înaintea lectoratului şi acolitatului. Nu că Biserica le-ar fi luat 
preoților puterea de a scoate diavoli: nici nu putea să le-o ia de vreme ce este 
misiunea primită de la Cristos: „Mergeţi şi scoateţi diavolii. Dar, lipsind un 
ritual, practica exorcismelor a căzut în desuetudine: exorcismele se făceau 
sporadic, întâmplător, la cererea unor episcopi care mai credeau în existența 
diavolului. 

Dar şi această lacună, în sfârşit, dispare, căci după 15-20 de ani de la publi- 
carea documentului, apare noua carte liturgică, Ritualul exorcismelor. Ritua- 
lul, intitulat în limba latină De exorcismis et supplicationibus quibusdam, a fost 
publicat în 1999, iar în ediție revizuită şi corectată, în 2004. A necesitat zece 
ani de muncă, de studii, de revizuiri, de modificări, de consultări cu conferin- 
tele episcopale. Acest ritual îl voi prezenta în continuare. 

Mai întâi principiile generale din normele generale ale ritualului şi apoi 
structura şi celebrarea exorcismului. 

Premisele 


Ca acţiune liturgică, exorcismul se situează în categoria sacramentaliilor. 
Puterea şi misiunea Bisericii de a exorciza vin de la Cristos. Sau, mai exact, ca 
în orice acţiune liturgică, e prezent şi acționează însuşi Cristos, care, în Biseri- 
că, continuă să scoată diavoli şi să-i elibereze pe oameni de cursele Celui Rău. 

Chiar de la începutul Bisericii, izgonirea diavolilor a fost considerată drept 
o dovadă a caracterului divin al creştinismului. Scria sfântul Iustin în secolul 
al II-lea, adresându-se păgânilor: 


Cristos s-a născut din voința Tatălui ca să-i mântuiască pe credincioşi şi să-i rui- 
neze pe demoni. Vă puteți convinge de acest lucru din ceea ce vedeţi cu ochii 
voştri. În lumea întreagă și în cetatea voastră (Roma) sunt mulți posedaţi de dia- 
vol, pe care alţi exorciști, descântători, vrăjitori nu au putut să-i tămăduiască. În 
schimb, mulți dintre noi, creştinii, poruncindu-le în numele lui Isus Cristos, răs- 
tignit sub Pilat din Pont, i-am vindecat reducându-i la neputinţă pe diavolii care îi 
stăpâneau pe oameni (Apologia, VI, 5-6). 


Ce este un exorcism? Definiţia clasică este aceasta: o formă de rugăciune 
publică şi solemnă care se face în numele lui Isus Cristos de către un preot 
exorcist care a primit în mod expres mandat din partea episcopului sau de 
către episcopul însuși (toţi episcopii sunt exorcişti), cu scopul de a elibera per- 
soane, obiecte, case, lucruri, de influență sau de posesie diabolică, adică de o 
acțiune extraordinară a diavolului. 

E importantă distincţia între activitatea extraordinară, excepțională a dia- 
volului şi cea ordinară, obișnuită. În activitatea extraordinară a diavolului in- 
tră posesia diabolică propriu-zisă, când diavolul îşi stabileşte domiciliul în 
omul posedat, luându-i judecata şi suprimându-i voinţa, făcând din el un in- 
strument orb, care îi execută automat comenzile, şi mai intră infestaţia diabo- 
lică. În caz de infestaţie, persoana își păstrează judecata și libertatea de voinţă, 
diavolul nu-şi face locuință permanentă în el, dar îl bântuie, îl maltratează, îl 
chinuie cu intermitenţă. Infestate de diavol pot fi şi lucruri, locuri, animale. 
Când e vorba de aceste acțiuni extraordinare se face exorcismul mare, solemn, 
oficiat exclusiv de către preotul autorizat de episcop. Chiar dacă sunt unele 
persoane sau grupuri de rugăciune care sunt prezente sau îl însoțesc de la dis- 
tanță pe exorcist, acestea pot spune rugăciuni private de eliberare, dar rugă- 
ciunile exorcismului le rosteşte numai preotul. 

Când e vorba de infestarea unei persoane, anumite fenomene stranii, para- 
normale, despre care voi vorbi mai departe, sunt legate de persoana respectivă, 

oriunde s-ar afla ea; când este vorba de locuri, obiecte, animale infestate, sunt 
legate de locurile, obiectele, animalele respective. 

Prin activitatea ordinară sau obişnuită a diavolului se înţeleg ispitele, atrac- 
tiile la păcat, imaginile, fanteziile obscene sau de altă natură care uneori devin 
obsesive. Împotriva lor se recurge la exorcismele numite minore, adică la ru- 
găciuni de îndepărtare a sugestiilor şi influențelor Celui Rău, pe care le poate 
rosti oricine. În această categorie intră şi exorcismele de la Botez, pe care, de 
regulă, în perioada catecumenatului, le fac cateheţii. 

Preotul căruia episcopul îi acordă oficiul de exorcist permanent sau pentru 
un anumit caz (ad actum) trebuie să se remarce printr-o pietate deosebită, 
ştiinţă solidă, prudenţă, echilibru psihic, integritate a vieţii, în special, să prac- 
tice virtutea umilinţei şi a ascultării şi să aibă o pregătire specială pentru exer- 
citarea acestei misiuni, din care nu trebuie să lipsească anumite cunoştinţe de 
medicină şi psihiatrie, spre a putea discerne dacă e vorba de manifestări dia- 
bolice sau naturale. De adăugat că e necesară o bună sănătate, nu numai psihică, 
dar şi fizică, fiindcă diavolul se răzbună pe cel care se ia de el, îl agresează, îl 
maltratează fizic, uneori Dumnezeu permițându-i să-i ia chiar viața. Exorcis- 
tul trebuie să fie în starea harului sfinţitor în timp ce face exorcismul. Eficaci- 
tatea exorcismului depinde, în primul rând, de credința şi sfințenia exorcistu- 
lui. Isus scotea diavoli cu un singur cuvânt: „Leşi din el”. 

Sfântul Benedict nu era preot, sfântul Francisc de Assisi era diacon, sfânta 
Ecaterina de Siena, Padre Pio nu erau exorcişti autorizaţi să facă exorcisme 
majore: ei au luptat pe cont propriu, privat, împotriva duhurilor rele şi au fă- 
cut-o cu mare succes, tocmai fiindcă erau sfinţi. Padre Pio a scos un diavol 
dintr-un posedat cu un cuvânt: Vatene! — „Pleacă!” Oricine se încumetă să-l 
alunge pe Satana trăind în păcat, adică în sfera de influenţă a satanei, lipsit fi- 
ind de virtutea care îi repugnă cel mai mult satanei, umilinţa, se află într-o 
mare primejdie. Să ne gândim la cazul nefericitului exorcist episcopul Milingo, 
care face acum ravagii în Biserica din America Latină: dă semne că e posedat 
de diavol; toți diavolii pe care i-a scos din posedaţii exorcizaţi au intrat în el. 
Ascultarea şi umilința nu le-a avut în viața lui arhiepiscopul Emanuel Milingo. 

Exorcistul trebuie să distingă între cazurile de posesie sau vexaţie diabolică 
şi cele care au cauze naturale: mai ales, bolile de natură psihică: isterie, epilep- 
sie, halucinaţii ş.a.m.d., evitând atât credulitatea, cât şi extrema cealaltă: ne- 
credinţa, raționalismul, prejudecata, refuzând din start posibilitatea prezenţei 
sau a intervenţiei diavolului. Ar fi reprobabil ca, atunci când o persoană se 
plânge că are probleme, preotul să i-o taie scurt: „Lasă-mă cu prostiile astea! 

Eu nu cred în poveştile acestea! Mergi la spital, la psihiatrie!” Preotul a primit 
de la Cristos o dublă misiune: „Mergeţi, vindecaţi bolnavii şi scoateţi diavolii!” 

Ritualul spune clar la numărul 15: credincioşilor care se consideră a fi vic- 
time ale vrăjilor, făcăturilor sau blestemelor aruncate de alții asupra lor să nu 
li se refuze ajutorul spiritual. Fără a se recurge la exorcism, să se facă împreună 
cu ei şi pentru ei rugăciuni adaptate, ca să îşi regăsească liniştea în Dumnezeu. 

Ajutorul spiritual nu trebuie refuzat nici credincioşilor care, deşi nu sunt 
atacați de Cel Rău, suferă totuși din cauza ispitelor sale şi sunt decişi să rămână 
fideli Domnului Isus şi Evangheliei. 

Care sunt semnele activității extraordinare ale diavolului sau simptomele 
posesiei sau vexaţiei diabolice? Sunt trei şi trebuie să se adeverească toate trei. 
Mai întâi, prezența unor fenomene pe care să le numim paranormale: persoana 
vorbeşte curent limbi necunoscute sau îi înțelege pe alţii vorbind limbi pe care 
nu le-a învăţat niciodată, descoperă lucruri secrete, îndepărtate în spațiu şi 
timp, pe care nu are de unde să le ştie; manifestă forțe superioare vârstei şi 
condiţiei sale fizice, de pildă, merge cu picioarele pe pereţi sau pe tavan, se 
ridică cu scaun cu tot până la plafon, cade şi nu păţeşte nimic, rupe cu uşurinţă 
lanţurile cu care este legată când are accese de furie etc. Diavolul care acțio- 
nează în ea, spirit fiind, are puteri neînchipuit de mari. Dacă Dumnezeu nu 
l-ar ţine în frâu, zice sfântul Augustin, diavolul într-o clipă ar distruge lumea 
întreagă. Mai sunt şi o mulțime de alte fenomene stranii şi neexplicabile când 
e vorba de posesie sau infestaţie diabolică: suferințe psihice şi fizice pe care 
medicii nu le pot nici diagnostica, nici vindeca, stări de epuizare totală, de 
depresie, care duc la disperare, tendința de sinucidere. Posedatul eliberat de 
Isus la coborârea de pe Tabor făcuse mai multe tentative de sinucidere: adesea 
se aruncase în foc şi în apă. Am auzit personal o tânără infestată plângându-se 
că e chinuită permanent de gândul sinuciderii. Mai mult, se trezea în faţa sa cu 
un cuțit de tăiat porcii pe care îl avea tatăl său, în bucătărie, trecând în mod 
misterios prin uşile încuiate, şi auzea şoaptele Celui Rău care o îndemna să se 
sinucidă. Apoi, alte fenomene stranii: bătăi puternice, din senin, uși şi ferestre 
care se închid sau se deschid singure, deplasări sau răsturnări de mese, de sca- 
une, lumini care se aprind sau se sting de la sine, becuri care se sparg fără 
motiv, ploaie de pietre care cad peste acoperișul casei, mirosuri insuportabile, 
în general de WC, care se simt în camera celui vexat de diavol, râsete, glasuri 
misterioase care se aud ș.a.m.d. 

Alte fenomene şi mai uluitoare au loc chiar în cursul exorcizării: pântecele 
care se umflă, luând dimensiuni uriaşe, posedatul vomită tot felul de lucruri 

pe care nu le-a înghiţit: cuie, puf şi pene, cioburi ascuţite de sticlă ce nu-i pro- 
voacă nici o zgârietură celui care le vomită. Părintele Daniel Amorth, cel mai 
celebru exorcist din zilele noastre, preşedintele Asociaţiei mondiale a exorciș- 
tilor, care are la activ peste 40.000 de exorcisme, mărturiseşte că posedă mai 
bine de două kilograme de asemenea obiecte vomitate de posedaţi. 

A doua condiţie: toate aceste manifestări şi fenomene să nu aibă o explica- 
ţie naturală, adică să depăşească forțele naturii. 

În sfârşit, a treia condiţie, care se adaugă la primele două, este ceea ce se 
numeşte aversio a Deo, adică aversiunea, ura, furia împotriva lui Dumnezeu, 
a lui Isus Cristos, a Fecioarei Maria, a cuvântului lui Dumnezeu, a Bisericii, a 
icoanelor, a Răstignitului şi, mai ales, a sacramentelor. Cel posedat sau infestat 
simte o forță care îl împiedică să intre în biserică, iar dacă intră, nu poate re- 
zista mult timp, stă în picioare, la uşă, se agită şi iese după câteva minute. 
Simplul contact cu lucrurile sfinte îi provoacă o reacţie de violenţă: înjură, 
rosteşte blasfemii, distruge icoanele, rupe în bucăţi rozariul, scuipă crucea, 
refuză imediat mâncarea când în aceasta, fără ştirea lui, s-a pus apă sfinţită. Mi 
s-a întâmplat odată un lucru incredibil: am făcut nişte rugăciuni, nu exorcism 
propriu-zis, pentru o persoană care avea semne de infestație. La sfârşit i-am 
oferit o mică statuie a Maicii Domnului care avea înglobat în soclu un rozariu 
în miniatură. În momentul în care a luat-o în mână, a sărit dintr-o dată ca din 
arc în picioare - era în genunchi —, a început să se cutremure, să se zvârcolească 
din toată făptura în convulsii, de parcă aş fi conectat-o la reţeaua de curent de 
înaltă tensiune. S-a albit la față, îşi dădea ochii peste cap, scotea gemete dispe- 
rate. I-am luat statueta din mână şi s-a liniștit imediat. 

Nu e întotdeauna ușor de ştiut cine este posedat şi cine este infestat, deoa- 
rece cel infestat pare să aibă unele momente de luciditate şi lasă impresia că 
poate să ia decizii libere; dar e o simplă impresie. Daniel Amorth face o preci- 
zare importantă: exorcismul este o terapie, dar, în același timp, o posibilitate 
de a pune un diagnostic. Exorcistul face această precizare de ordin practic: 


Dacă persoana în cursul exorcismului intră complet în transă şi, prin gura sa, 
diavolul vorbeşte cu voce complet diferită de a exorcizatului, iar la sfârşit exorci- 
zatul nu-şi aminteşte nimic din ce s-a petrecut, e vorba de posesie diabolică: dia- 
volul s-a cuibărit în ea. Dacă în timpul exorcismului persoana nu-şi pierde complet 
cunoştinţa, iar la sfârşit îşi aminteşte vag ce a auzit şi ce a făcut, e vorba de infes- 
taţie diabolică; diavolul nu este înăuntru, ci o atacă din când în când din afara ei. 


Dar e la fel de greu de precizat ce este natural şi ce este diabolic în aceste 
manifestări. Diavolul poate provoca afecţiuni fizice şi psihice care pot avea şi 

cauze naturale. Evangheliştii spun că, într-o zi, s-a adus spre vindecare la Isus 
un epileptic pe care apostolii nu putuseră să-l vindece. Toţi se înşelaseră cre- 
zând că e un epileptic; era un posedat, căci Isus scoate din el un diavol; epilep- 
sia nu avea o cauză naturală, ci una diabolică: i se poate deci atribui diavolului 
ce vine de la natură, i se poate atribui naturii ce vine de la diavol. Și în acest caz 
ce-i de făcut? Exorcistul trebuie să încerce să se asigure că e vorba de o inter- 
venţie malefică. Consultă medici, psihiatri, dar poate să constate că patru spi- 
tale diferite sau patru psihiatri diferiți îi pun pacientului patru diagnostice 
diferite şi îi dau patru tratamente diferite sau să-i spună deschis: „cazul ne 
depăşeşte, încearcă la babe sau la preoţi”. Cu psihiatrii, mai ales la noi, unde nu 
există o şcoală creştină de psihiatrie, e mai greu de colaborat. În premisele 
noului ritual se recomandă, la numărul 17, să fie consultați experți in rebus 
spiritualibus et, quatenus opus sit, in scientia medicinae et psichiatriae, qui sen- 
sum habeant rerum spiritualium. Dar unde găsim psihiatrii care să aibă simțul 
realităţilor spirituale? În general, ei nu cred în existența diavolului, ci cred, mai 
degrabă, în Freud, după care toate tulburările psihice îşi au explicaţia în sexu- 
alitatea reprimată, fără să îşi dea seama că cei mai mulți dintre pacienţii lor au 
ajuns la spital tocmai pentru că nu şi-au reprimat sexualitatea. E adevărat că 
sunt şi psihiatri care îi trimit pe pacienţi la exorcişti. În prezent, știința medi- 
cală e mai umilă, începe să-și dea seama de limitele ei. Pentru prima dată, 
marele dicţionar american de psihiatrie enumeră și posesia de către un spirit 
printre cauzele tulburărilor psihice; lucru de neimaginat acum câteva decenii. 

Exorcistul poate să ceară un diagnostic pus de medic, dar nici într-un caz 
nu îi este permis lui să prescrie sau să recomande medicamente. Înainte de a 
proceda la exorcism, trebuie să încerce să se convingă că e vorba de o acţiune 
malefică, și nu de fenomene naturale. Dar nu e vorba să aibă o certitudine in- 
failibilă, ci una umană, prudentă, fără prea multe scrupule şi fără a exagera cu 
investigaţiile. Sacramenta propter homines; la fel se poate spune şi despre sa- 
cramentaliile din care face parte şi exorcismul: Sacramentalia propter homines. 
De altfel, trebuie ştiut că exorcismele şi rugăciunile de eliberare au un dublu 
scop: de a-l elibera pe om în prezent de acţiunea Celui Rău şi de a-l ocroti în 
viitor de cursele lui, cum se vede clar în exorcismele făcute la botezul copiilor 
mici, în care se cere să fie feriți de cursele celui rău. Prin urmare, rugăciunea îi 
este de folos în viitor, chiar dacă diavolul nu e la mijloc în prezent. Scrie Daniel 
Amorth: „Rugăciunile nu dăunează niciodată, în schimb, tratamentele greșite 
adesea dăunează. Am cunoscut atâtea persoane împinse la stare de tâmpenie 

fiind intoxicate de prea multe medicamente, de pildă, de psihedelice, fără ab- 
solut nici un avantaj. Pe când rugăciunile nu fac niciodată rău”. 

Un exorcist spaniol, carmelitanul Francesco Palau, beatificat de Papa Ioan 
Paul al II-lea, avea o casă de binefacere în care erau adăpostiţi bolnavii psihic. 
Îi exorciza pe toţi. Câţi erau stăpâniţi de diavol se eliberau şi mergeau acasă 
mulțumiți şi fericiţi; restul rămâneau în spital şi erau trataţi de medici. 

Exorcistul trebuie să respecte libertatea şi să aibă consimțământul persoa- 
nei în cauză pentru a-i face exorcismul. Desigur, nu poate fi vorba de un con- 
simțământ liber la un posedat căruia diavolul îi suprimă judecata şi libertatea 
de voinţă. Uneori acesta este atât de furios şi violent încât e necesar să fie legat 
spre a putea fi stăpânit. Dar această operaţie nu o face preotul şi nici nu îi pune 
el pe alţii să o facă. Nu-l leagă pe posedat de o cruce pentru a-l putea exorciza. 
Practica de la Tanacu nu are nimic de a face cu exorcismul creștin. Se cere 
consimțământul numai de la cel care are judecata şi voința nealterate, cum e 
cazul cu cei infestaţi. Mai mult, cel chinuit de diavol, dacă e conştient, trebuie 
să colaboreze la vindecarea sa. În ce fel trebuie să colaboreze? Să se conver- 
tească dacă trăieşte în păcate, să evite pe viitor pericolele de păcat cum ar fi: 
discotecile şi alte locuri sau situații care duc la păcat. Sunt necesare apoi spo- 
vada, sacramentele, Liturghia, eliberarea inimii de ură, resentimente şi senti- 
mente negative, repararea nedreptăţilor, restituirea câştigului dobândit pe căi 
necinstite ş.a.m.d. Cum ar putea să fie eliberat de intervenţiile diavolului cel 
care continuă să ducă o viaţă de păcat, să trăiască în desfrâu, concubinaj, adul- 
ter, în situaţie de dezordine morală în viața de căsătorie, cine nu renunţă la 
alcool sau droguri, adică cine continuă să trăiască în acel mediu în care diavo- 
lul se simte ca la el acasă? Padre Pio, care citea în conştiinţe, când venea o 
asemenea persoană nedispusă să se convertească, la vreun prieten de-al său 
exorcist, spunea: „Nu-ţi pierde vremea de pomană. Las-o în pace. N-are rost”. 
O asemenea persoană care recurge la exorcism fără să facă vreo legătură cu 
viața sa morală face din exorcism un act de magie: nu a reuşit cu babele, cu 
vrăjitoarele, încearcă cu preotul. Daniel Amorth e convins că, în ceea ce pri- 
veşte eficacitatea exorcismului, 10% depinde de exorcist, adică de credința şi 
sfințenia lui, şi 90% de cel exorcizat, adică de credința lui și de decizia de a-şi 
schimba viaţa în bine. Acesta este motivul pentru care exorcismul poate fi făcut 
numai credincioșilor catolici. Dacă îl cer necatolicii sau sunt situaţii mai com- 
plicate, exorcistul trebuie să recurgă la episcop, care îi spune ce are de făcut. 

Situaţia devine de-a dreptul dramatică în cazul în care persoana care a fost 
eliberată se întoarce la păcatele şi la viaţa de mai înainte; atunci se întâmplă ce 

spune Cristos: diavolul izgonit se întoarce de unde a plecat aducând cu el alte 
şapte duhuri și mai rele, şi vor fi cele de pe urmă ale acelui om mai rele decât 
cele dintâi. Aşa se explică şi faptul că la populaţiile păgâne nebotezate cazurile 
de posesie şi infestaţie diabolică sunt mai numeroase decât la popoarele creș- 
tine. Dar la popoarele creştine aceste acţiuni ale diavolului sunt mult mai grele, 
mai dramatice, mai dureroase. Creștinii la botez se leapădă de Satana și de 
toate faptele lui; când creştinii se întorc la faptele diavolului, acesta revine cu 
forțe sporite. 

Care sunt cauzele pentru care diavolul ia în stăpânire, infestează, vexează 
persoane, locuri, lucruri? E un mister pe care apostolul Paul îl numeşte myste- 
rium iniquitatis, taina nelegiuirii care operează în lume (cf. 2Tes 2,7). Cauza 
nu e întotdeauna păcatul prin care omul se aruncă în braţele diavolului. Căci 
şi sfinţii au trăit asemenea aventuri dureroase. Sunt multe cazuri de sfinţi in- 
festaţi, maltrataţi, bântuiţi de diavol precum Ioan Maria Vianney, Padre Pio ş.a. 
Dar avem şi cazuri de sfinţi de-a dreptul posedaţi un timp de diavol. Lista ar 
putea începe cu Maria Magdalena, posedata din care Isus a scos şapte diavoli. 
Maria Magdalena este ucenica fidelă care l-a urmat pe Isus de la începutul 
vieţii sale publice până la picioarele crucii, nu Maria, sora lui Lazăr, nici pros- 
tituata care s-a aruncat la picioarele lui Isus în casa lui Simon fariseul, așa cum 
afirmă Dan Brown în impostura secolului care este romanul său Codul lui Da 
Vinci. În numărul sfinţilor posedaţi îi găsim printre alţii pe Ecaterina de Siena, 
pe sfânta Angela de Foligno, pe Gema Galgani, pe Don Calabria ş.a. Persoanele 
care sunt supuse acestor încercări dureroase, orice ar spune ele şi ar face îm- 
potriva lui Dumnezeu şi a lucrurilor sfinte, nu consimt la păcat, căci nu sunt 
conştiente; dimpotrivă, prin suferinţele prin care trec, un adevărat purgatoriu, 
devin mai unite cu Dumnezeu, se purifică, sporesc în har şi merite; toate se 
îndreaptă spre binele celor care îl iubesc pe Dumnezeu. 

Dar sunt şi cazuri în care omul este vinovat de ceea ce i se întâmplă. Se 
constată mult mai frecvent cazuri de posesie la cei care intră în secte satanice 
sau păgâne, cum este yoga, sau practică ocultismul, magia, vrăjitoria, spiritis- 
mul, sau la cei care practică păcate deosebit de grave, cum sunt avortul, per- 
versiunile sexuale, consumul de droguri ş.a.m.d. 

Toate acestea sunt căi deschise forțelor malefice. 

De asemenea, sunt foarte expuse infestaţiei diabolice locurile şi casele unde 
în trecut s-au petrecut crime, avorturi, orgii, prostituție, şedinţe de spiritism, 
sinucideri, slujbe satanice. Iuda a fost posedat de diavol: „Unul dintre voi are dia- 
vol, a spus Isus; la cina cea de taină, diavolul a intrat în Iuda. Putem presupune 

că el i-a pregătit calea diavolului prin viciul său: era hoț. Pofta de bani l-a îm- 
pins până acolo că l-a vândut pe Fiul lui Dumnezeu pe treizeci de arginți. 

În al treilea rând, victime ale Satanei pot fi, şi sunt în realitate, acele persoane 
cărora li se fac vrăji, descântece. Magia a înflorit nu în Evul Mediu, ci în epoca 
noastră postmodernă. Este incredibil de mare numărul celor care recurg, in- 
clusiv printre catolicii noştri, la magie. În Italia, de pildă, statisticile arată că 13 mi- 
lioane de italieni umblă la vrăjitori şi ghicitori; numărul e mult mai mare decât 
al italienilor care frecventează biserica şi sacramentele. Numărul vracilor e de 
două ori mai mare decât cel al preoţilor. Dacă noi, preoţii, îi întrebăm pe cre- 
dincioşii care vin cu asemenea probleme dacă să le facem rugăciuni de elibe- 
rare, vom constata că toți sau aproape toţi au fost mai întâi la babe, la vrăjitoare 
care leagă şi dezleagă, la preoţi de altă religie cărora le merge vestea că deschid 
cartea sau scot părticele. 

Episcopul italian Andrea Gemma, cunoscut exorcist, îi găseşte vinovaţi, în 
primul rând, pe episcopi şi pe preoţi de această situaţie: nu-şi îndeplinesc mi- 
siunea încredințată de Cristos de a scoate diavoli, împingând lumea care se 
confruntă cu această problemă grea să meargă la vraci sau la puţinii preoți 
care sunt disponibili, care preoţi nu întotdeauna au discernământul şi echili- 
brul psihic necesar, sau fac o muncă din care scot, ca şi cei care practică magia, 
venituri consistente. Dintre cei care se ocupă cu magia, doar 10% recurg, într-ade- 
văr, la puterea Satanei. Restul, 90%, sunt impostori. Dacă toți preoţii şi-ar face 
datoria, nu ar mai fi pelerinaje la vrăjitoare şi ar dispărea fenomenul „ Maglavit”. 

Suferințele şi pagubele pe care le provoacă diavolul prin maleficii sunt mari: 
boli fizice şi psihice, infestaţii care fac viaţa celui infestat şi a celor din jur in- 
suportabilă, provoacă posesia diabolică şi uneori chiar moartea. Dumnezeu 
nu reține mâna Satanei, împiedicându-l să facă rău, cum nu reţine mâna unui 
killer plătit să omoare sau să schilodească oameni nevinovați; diavolul este cel 
mai nemilos killer. Planurile lui Dumnezeu sunt, într-adevăr, de nepătruns. 
Cel infestat e afectat grav în sănătatea sa fizică şi, mai ales, psihică: dureri mari 
de cap, dureri mari de stomac, fiindcă i se pune celui posedat sau infestat în 
mâncare sau băutură ceva vrăjit, ce rămâne permanent în cutele stomacului 
sau intestinelor. De aici, importanţa de a i se pune în mâncare apă sfinţită, sare, 
untdelemn exorcizat. Apoi, fenomenele stranii ale infestaţiei pe care le-am 
amintit deja: lucruri execrabile sau vietăţi: broaște, şobolani ș.a., apă în curte, 
în casă, în pat, fără să le fi pus cineva; vin prin forța Satanei. Lucruri sau chiar 
vietăți care apar în pernă, în saltea. Acestea, ca şi alimentele malificate din 
stomac, sunt permanent în contact direct cu infestatul, spre deosebire de cele 

puse în casă, în birou, în maşină, în curte, cu care el vine mai rar în contact. 
Ele sunt ca nişte cipuri care captează energia malefică pe care o iradiază apoi 
asupra infestatului. Unui bărbat care mi-a destăinuit suferințele şi vexaţiile pe 
care le îndură fiul său i-am spus să descoase perna şi salteaua şi să vadă ce 
găseşte. A găsit exact ce bănuiam: materialul din pernă răsucit, înnodat atât de 
puternic, încât a fost imposibil de desfăcut, şi, aruncat fiind în foc, nu a ars. 
Lucrurile acestea care se găsesc trebuie aruncate într-o apă curgătoare sau arse 
în foc şi cenuşa aruncată în râu, dar numai după ce asupra lor s-au făcut rugă- 
ciuni de exorcizare. Nici într-un caz nu trebuie aruncate în WC, căci rămân în 
apropiere ca o sursă de iradiere malefică. Scria Origene pe la anul 200: „Noi 
exorcizăm şi case, şi lucruri, şi animale”. 

Sunt categorii de peroane mai expuse la intervenţiile Celui Rău? Cazuri 
mai des întâlnite se înregistrează la tinerii între 13-16 ani şi între 18-20 de ani. 
Se pare că diavolul se interesează mai mult de femei decât de bărbaţi. Diavolul 
ştie ce putere de influenţă, și în bine, şi în rău, are femeia asupra bărbatului. Se 
spune că femeia poate să facă din bărbat ori un înger, ori un diavol. Şi e ade- 
vărat. E un lucru cunoscut că bărbaţii conduc lumea, iar femeile conduc băr- 
baţii. Nu prin femeia care a cedat ispitei l-a făcut diavolul pe bărbat la început 
să cadă în păcat? Dar e posibil ca numărul femeilor încercate de diavol să nu 
fie mai mare decât al bărbaţilor. Ele se remarcă mai ușor prin faptul că, fiind 
mai religioase, îşi deschid mai uşor sufletul către preot, cerându-i ajutorul spi- 
ritual, şi sunt mai dispuse să se convertească, pe când cu bărbaţii, mai închiși, 
altfel stau lucrurile. 

Acţiunea diavolului, cu toate fenomenele stranii care o însoțesc, cu angoase, 
spaime, tulburări, depresii, de regulă are loc noaptea, după căderea întuneri- 
cului. Nu este el duhul întunericului? Nelăsându-l să doarmă, dereglându-i 
creierul care este centrala întregului organism, diavolul reuşeşte mai uşor să-l 
distrugă pe om în întregime. 

Ritualul atrage atenţia să nu se facă din exorcism spectacol care să satisfacă 
dorința şi curiozitatea după senzaţional. Scenele şocante care se petrec în cur- 
sul exorcismului îi pot traumatiza pe cei labili psihic şi le pot provoca daune, 
boli psihice iremediabile. Sunt destule filme de groază, destule telejurnale cu 
accidente şi scene de violență care să satisfacă apetitul de senzaţional al lumii. 
Nu este admisă la celebrarea exorcismului mass-media: televiziune, radio, jur- 
naliști. Nici înainte şi nici după nu trebuie să se facă nici un fel de publicitate. 
Să nu se anunţe că va avea loc sau că a avut loc exorcismul. Exorcistul poate să 
fie singur cu exorcizatul sau poate să fie asistat de foarte puține persoane: să 

zicem, un medic, cineva care să ajute la rugăciune. Dar aceste persoane trebuie 
să fie discrete. 


Structura ritualului și celebrarea 


Ritualul are două capitole. Primul capitol cuprinde exorcismul mare sau 
solemn cu următoarea structură: 

e Ritul introductiv; 

e Litania sfinților; 

e Recitarea unui psalm; 

e Lectura Evangheliei; 

e Impunerea mâinilor; 

e Mărturisirea credinței şi lepădarea de Satana; 

+ Rugăciunea „Tatăl nostru”; 

e Semnul crucii; 

e  Insuflarea; 

e Formula de exorcism; 

e Rugăciunea de mulțumire; 

e Ritul de încheiere. 

Capitolul al doilea cuprinde o bogată culegere de texte la alegere: lecturi 
biblice, psalmi, formule de exorcism. 

După exorcismul mare, urmează două adaosuri. Primul conţine rugăciu- 
nea de exorcizare în împrejurări speciale. Când se face acest exorcism? Ni se 
spune în introducere: prezența diavolului şi a altor demoni se manifestă şi se 
concretizează nu numai în cazul persoanelor ispitite sau posedate, dar şi atunci 
când lucruri şi locuri au devenit, într-un fel oarecare, obiectul acţiunii diabo- 
lice, ca şi în diferitele forme de ură şi persecutare a Bisericii. Dacă, în împreju- 
rări speciale, episcopul diecezei consideră oportun să-i convoace pe credin- 
cioşi sub conducerea preotului, se pot folosi elemente cuprinse în acest adaos. 
Înţelegem de aici că e nevoie de aprobarea episcopului, ca și la exorcismul 
mare, atunci când el se face public, cu participarea credincioşilor conduşi de 
preot, dar nu atunci când este săvârşit de laici sau de preot în mod privat, ca 
un exorcism minor. 

Rezultă că acest exorcism se face în cazurile de infestaţie diabolică, dar nu 
numai; e şi pentru situaţiile când se constată o mişcare mare de ură şi prigoană 
împotriva Bisericii, chiar dacă nu sunt prezente fenomenele paranormale care 
însoțesc infestaţiile diabolice despre care am vorbit. Persecuțţiile împotriva Bi- 
sericii nu trebuie să fie neapărat sângeroase: pot îmbrăca forme nesângeroase 

mai subtile, dar care sunt şi mai periculoase: propagandă, calomnii împotriva 
Bisericii, emisiuni, filme, cărţi, romane, piese de teatru care vizează distruge- 
rea credinţei şi a moralei creştine. Se poate vorbi şi de comunităţi, societăți 
întregi, sisteme politice demonizate, în care se manifestă clar influența Celui 
Rău şi trebuie exorcizate. Pius al XII-lea l-a exorcizat de la distanţă, din Vati- 
can, pe Hitler şi tot aparatul său nazist. De ce n-ar fi trebuit să fie exorcizaţi 
Stalin şi Ceaușescu cu tot sistemul lor criminal pe care l-au instaurat? Din 
păcate, ierarhii şi clerul, în mare măsură, în loc să-i exorcizeze, îi aplaudau și 
le înălțau osanale. 

Papa Paul al VI-lea şi papa loan Paul al II-lea au insistat mult, de pildă, ul- 
timul, în cele 8 cateheze de miercuri dedicate acestui subiect, asupra acţiunilor 
diavolului care lovesc colectivități şi comunităţi întregi. 

Sunt două semne care indică prezenţa malefică într-o colectivitate: crima, 
căci diavolul este ucigaș de la început, şi minciuna, căci el este mincinos şi tată 
al minciunii. Cunoscutul exorcist venețian Pellegrino Ernetti a exorcizat odată 
o şcoală întreagă unde elevii îşi înjunghiau sau împuşcau colegii şi profesorii. 
Cum să nu aibă nevoie de exorcizare un popor ca al nostru, care e în stare să 
omoare prin avort un milion de copii într-un singur an? Şi al doilea semn este 
minciuna care stăpâneşte într-o colectivitate. Spunea cardinalul Jorge Arturo 
Medina Estévez, prefectul Congregaţiei pentru Doctrina Credinței, prezen- 
tând presei noul ritual al exorcismelor: 


Aş vrea să subliniez că influența nefastă a diavolilor şi a adepților săi este în mod 
obişnuit înfăptuită prin înşelăciune, minciună, neadevăr şi confuzie. După cum 
Isus este adevărul, cf. In 8,44, tot astfel, şi diavolul este mincinosul prin excelenţă. 
Dintotdeauna, chiar de la început, minciuna a fost strategia lui preferată. Fără în- 
doială că diavolul reuşeşte să prindă foarte multe persoane în vraja minciunilor 
mici sau răsunătoare. Îi înşală pe oameni făcându-i să creadă că fericirea să află în 
bani, în putere, în plăcerile carnale. Îi înșală pe oameni convingându-i că nu au 
nevoie de Dumnezeu şi că sunt atotsuficienţi, fără să aibă nevoie de har şi de mân- 
tuire. De-a dreptul îi înşală pe oameni diminuând, ba chiar făcând să dispară sim- 
tul păcatului, înlocuind legea lui Dumnezeu drept criteriu de moralitate cu crite- 
riile şi convenienţele majorităţii. Îi convinge pe copii că minciuna este un mod 
potrivit de a rezolva diferite probleme și aşa, încetul cu încetul, se creează între 
oameni o atmosferă de neîncredere şi suspiciune. Îndărătul neadevărurilor şi 
minciunilor care poartă chipul Marelui Mincinos se dezvoltă incertitudinea, în- 
doiala, o lume în care nu mai este nici siguranță, nici adevăr şi unde, în schimb, 
domnesc relativismul şi convingerea că libertatea constă în a face ce vrei; în felul 

acesta, nu se mai înțelege că adevărata libertate înseamnă identificarea cu voinţa 
lui Dumnezeu, izvorul binelui şi al singurei fericiri posibile. 


În scrisoarea pastorală de Paşti din anul 2005, Valeriu Anania (actualul 
mitropolit de Cluj, Bartolomeu) descrie cu mult talent cum în zilele noastre 
„tatăl minciunii” a reuşit să pervertească limbajul şi valorile: 


Printre noi, cei care beneficiem de civilizaţie, de cultură, de progres ştiinţific, de 
libertate, de bunurile pământului, printre noi se instaurează - şi, din păcate, une- 
ori reuşeşte — un duh perfid care răstoarnă valorile şi perverteşte limbajul. De la 
acţiunea lui, la cei care cedează, anormalul devine normal, viciul devine virtute, 
minciuna devine adevăr, furtul inteligent devine profesie onorabilă, sodomia se 
cheamă orientare comportamentală, cuvinte onorabile precum prietenie, prieten, 
prietenă se degradează în conotaţii dubioase, pervertirea tineretului se intitulează 
program de sănătate anti-SIDA, destrămarea familiei se numeşte planificare fami- 
lială, crimele ingineriei genetice se fac în numele vindecărilor miraculoase, pros- 
tituția se legitimează prin libertatea femeii de a face ce vrea cu propriul ei trup, 
proxenetismul se leagă cu meditaţia transcendentală, sărăcia spiritului devine glo- 
balizare, invadarea unei ţări se cheamă război preventiv, terorismul îşi reclamă 
valenţe divine (ale altor religii), infeudarea economică se numeşte credit bancar, 
pomana politică devine act de caritate. Şi multe altele. 


Printre „multe altele” ar putea fi şi acestea: turnătoria, vânzarea semenilor, 
colaborarea cu duşmanii de moarte ai lui Dumnezeu, care devin acte de patri- 
otism şi de salvare a Bisericii. 

Dar să revenim la ritualul exorcismelor. Al doilea adaos este intitulat: Ru- 
găciuni pentru uzul privat al credincioşilor. Şi aceste rugăciuni pot fi conside- 
rate exorcisme în sensul larg al cuvântului, exorcisme minore. Sunt destinate 
laicilor, dar nimic nu împiedică să le spună şi preotul atunci când nu face un 
exorcism în formă solemnă, oficială, cu aprobarea episcopului. 

Câteva aspecte din cursul celebrării exorcismelor se cer subliniate. 

Exorcistul are foarte mare libertate de mişcare în modul de a organiza cele- 
brarea. El trebuie să facă uz de toate posibilitățile pe care i le acordă ritualul, 
ţinând cont de condiţiile în care se află persoana chinuită de diavol şi de îm- 
prejurări. Să respecte structura generală a ritului, dar să aleagă şi să dispună 
formulele şi rugăciunile în funcţie de necesităţi: pe unele le poate repeta, pe 
altele le poate omite, poate adăuga sau le poate schimba cu texte din cele pro- 
puse la alegere, adaptându-le la situaţia persoanei. 

Exorcismul poate dura mai mult sau mai puţin, în funcție de starea fizică şi 
psihică a persoanei exorcizate, care poate varia în cursul unei zile sau chiar în 
curs de câteva ore. 

Exorcismul poate fi şi trebuie să fie repetat până când diavolul e învins şi 
izgonit. E o luptă grea şi, în general, de lungă durată, care presupune curaj, 
răbdare, perseverență. Diavolul nu se dă bătut cu una, cu două. Exorcistul care 
se descurajează după un exorcism, două e ca un soldat care aruncă armele în 
cursul bătăliei şi dezertează. Scria, în această privinţă, experimentatul exorcist 
Daniel Amorth: „Este extrem de rar să reușeşti în câteva luni, rar într-un an 
sau doi; pentru un caz de gravitate medie sunt necesari patru sau cinci ani cu 
un exorcism pe săptămână”. Când e vorba de infestaţie diabolică, durata e mai 
mică. Durata e mai mare pentru posesia diabolică: poate fi şi opt ani. 

Este permis - în vechiul ritual chiar era prescris - ca exorcistul să-l întrebe 
anumite lucruri pe diavol, obligându-l să răspundă prin gura posedatului. Să-l 
întrebe care îi este numele, aşa cum a întrebat Isus în cazul posedatului din 
Gadara: „Care îţi este numele?” Răspunsul: „Suntem o legiune”. La romani o 
legiune avea 6.000 de soldaţi. Dezvăluindu-şi numele, diavolul, care încearcă 
să se ascundă, este demascat şi, prin aceasta, pe jumătate învins. 

Poate fi întrebat care este cauza pentru care a intrat în posedatul respectiv, 
dacă este la mijloc magia, dacă i s-a pus în mâncare sau băutură ceva malefic 
sau s-a instalat în posedat prin intermediul unor lucruri vrăjite şi unde se află 
acestea. Aflându-se, acestea sunt distruse şi persoana chinuită de Satana poate 
fi mai uşor eliberată. Nici într-un caz nu trebuie puse întrebări care urmăresc 
nişte avantaje materiale sau satisfacerea curiozităţii, de pildă, care sunt nume- 
rele câştigătoare la loterie sau cine va câștiga meciul Steaua-Dinamo. 

Rugăciunile de exorcizare sunt de două categorii: rugăciuni deprecative, de 
cerere, ca Dumnezeu să-l elibereze pe cel chinuit de diavol, de pildă: „Ascultă, 
Părinte Sfânt, suspinele Bisericii tale... Nu îngădui ca Templul Duhului tău să 
fie locuinţa unui duh necurat”; şi rugăciuni imperative, prin care exorcistul se 
adresează direct diavolului, somându-l și poruncindu-i să plece, de pildă: „Îţi 
poruncesc, Satano, principele acestei lumi, recunoaşte puterea de neînvins a 
lui Isus Cristos, pleacă din această creatură...” Atât în exorcismul mare, cât şi 
în cel prevăzut pentru diferite împrejurări, exorcistul poate folosi numai for- 
mule deprecative de rugăciune şi, dacă consideră potrivit, le foloseşte şi pe 
cele imperative, dar niciodată nu va folosi formulele imperative fără să le fi 
folosit mai întâi pe cele deprecative. 

Nelipsite sunt din celebrarea exorcismului Litaniile sfinților, care se spun în 
genunchi. E bine să se introducă şi numele altor sfinţi, în special ale celor cu- 
noscuți ca având puteri speciale asupra duhurilor necurate. Căci se ştie că nu 
toți sfinţii sunt înzestrați de Dumnezeu cu aceeaşi putere de a-i ajuta pe oamenii 
aflați în diferite necazuri. Există la italieni o istorioară care ilustrează acest lucru. 

Un om a urcat în Turnul din Pisa, care ştim că este înclinat. Uitându-se în 
jos, omul a ameţit şi a căzut jos. Pe când zbura spre pământ, a strigat cu dispe- 
rare: „Sfinte Antoane, ajută-mă!” Dintr-o dată, a simţit cum o mână îl apucă 
de ceafă şi rămâne suspendat între cer şi pământ. Aude un glas: „Pe care sfânt 
Anton l-ai chemat în ajutor?” „Pe sfântul Anton de Padova”. „Îmi pare rău, fi- 
ule. Eu sunt sfântul Anton, abate”. Şi i-a dat drumul jos. Unul dintre sfinţii cei 
mai puternici este sfântul Benedict, patronul exorciştilor; există şi un exor- 
cism al sfântului Benedict şi o medalie a sfântul Benedict cu inscripţii de exor- 
cizare pe ea. Bineînţeles că cea mai puternică dintre sfinţi este Preacurata Fe- 
cioară Maria, invocată des în cursul exorcismului ca dușmanul numărul unu 
al şarpelui infernal căruia, prin Neprihănita sa Zămislire, i-a zdrobit capul. Nu 
poate fi recomandată îndeajuns persoanelor vexate de diavol purtarea scapu- 
larului Maicii Domnului şi a medaliei miraculoase cerută de Sfânta Fecioară 
sfintei Ecaterina Labouré, în anul 1835, şi care prevestea lumii apropiata defi- 
nire a dogmei Neprihănitei Zămisliri, din anul 1854. 

În exorcismele private, nu în cele solemne, pot fi invocaţi şi cei care în viață 
s-au remarcat în lupta împotriva Celui Rău, chiar dacă nu sunt declaraţi oficial 
fericiţi sau sfinți. Daniel Amorth mărturiseşte că deosebit de puternică este 
mijlocirea Papei loan Paul al II-lea, care, știm bine, făcea exorcisme nu numai 
în Vatican ca papă, dar deja când era arhiepiscop de Cracovia. Când se rosteşte 
asupra persoanelor chinuite de Cel Rău: „Prin mijlocirea lui loan Paul al II-lea, 
pleacă!”, diavolii devin extrem de furioși. Întrebaţi care este motivul furiei, 
răspund: „Ne-a dat peste cap toate planurile”; aluzie la prăbuşirea comunis- 
mului, la care Papa a avut o contribuţie esenţială. 

Când e vorba de exorcism, împreună cu exorcismul trebuie să fie ţinut şi 
postul, deoarece, cum le spunea Isus apostolilor care nu au reușit să scoată 
diavolul dintr-un posedat, există un soi de diavoli care nu poate fi scos decât 
cu post şi rugăciune. În primele veacuri ale Bisericii se recomanda măcar o zi 
de post, nu numai celui care urma să primească botezul, dar şi celui care îl 
administra şi chiar întregii comunități creştine. Evident, postul era în legătură 
cu exorcismele făcute înainte de administrarea Botezului. 

Importante sunt locul şi atmosfera în care se desfăşoară exorcismul. Locul 
obişnuit nu este biserica, ci un oratoriu sau o capelă, spre a se evita participa- 
rea masivă şi publicitatea, dar poate fi oricare loc potrivit, inclusiv locuinţa 
celui chinuit de forțele malefice. Un efect deosebit îl au exorcismele făcute la 
locurile de pelerinaj: Lourdes, Loretto, Fatima, Medjugorje. N-ar fi rău ca şi la 
noi, de pildă, la Cacica, să existe un serviciu permanent în care preoți care 
întrunesc condiţiile cerute să acorde asistență spirituală persoanelor cu pro- 
bleme de acest gen, însoțiți de grupuri de rugăciune aflate la o distanță mai 
mică sau mai mare. 

Muzica poate fi şi ea un mijloc de izgonire a duhurilor necurate. La ea re- 
curgea regele David când Saul era stăpânit de un duh rău; îi cânta din harpă. 
Evident, e vorba de muzică religioasă. Se constată că muzica gregoriană nu e 
pe placul Satanei; el preferă alte stiluri muzicale. 

Arma cea mai puternică ce nu poate lipsi din mâna exorcistului este crucea. 
Spaţiul în care se săvârşeşte exorcismul trebuie să fie dominat de Răstignit şi 
nu trebuie să lipsească o icoană a Maicii Domnului. Dacă nu este altar, în fața 
răstignitului se înclină profund preotul când intră pentru celebrare, îmbrăcat 
cu reverendă, cotă şi stolă violetă, după ce a rostit rugăciunea de pregătire în 
care cere forță de la Dumnezeu pentru a putea lupta cu Cel Rău. În momentul 
prevăzut de ritual, preotul îi arată exorcizatului crucea, îl binecuvântează cu 
ea, spunând ameninţător: „lată crucea Domnului! Fugiţi, duhuri ale răului!” 
sau alte formule prevăzute, după care suflă în faţa celui exorcizat, spunând: 
„Îndepărtează, Doamne, cu suflarea gurii tale, duhurile rele. Porunceşte-le să 
plece, căci împărăţia ta este în mijlocul nostru”. E un rit vechi pe care îl amin- 
teşte deja Tertulian: „Noi îl izgonim pe diavol cu suflarea gurii noastre”. 

Desigur că cele expuse în acest material cu privire la diavol şi la lucrurile 
sale malefice, precum şi la combaterea lui prin arma cea mai redutabilă care 
este exorcismul, prezintă importanță numai pentru cine are credinţă. Pentru 
cine nu are credință, nu poate fi vorba decât de poveşti, halucinații şi alte ma- 
nifestări care ţin de patologic. Existenţa diavolului este o realitate care nu de- 
pinde de ceea ce gândesc oamenii, de opinia majorităţii, aşa cum ni se dă de 
înţeles la show-urile televizate unde sunt invitați la dezbateri psihiatri şi psi- 
hologi ca să îşi dea cu părerea şi se fac sondaje: „Credeţi în existenţa diavolului? 
Credeţi că sunt adevărate fenomenele paranormale atribuite diavolului?” Un 
film despre apariţiile de la Lourdes, care a avut un mare succes cu ceva ani în 
urmă, începea cu această declaraţie solemnă: „Pentru cei care cred, totul este 

posibil. Pentru cei care nu cred, nici o explicaţie nu este suficientă”. Acelaşi 
lucru îl spunea, altfel formulat, cunoscutul exorcist italian Raul Salvucci: 


Pentru cei care neagă totul a priori şi în bloc cu mica propoziție demnă de inteli- 
genţele cele mai elevate: „Ce sunt tâmpeniile acestea?” nici o explicație nu este 
suficientă. Păstori ai Bisericii şi laicişti luminaţi, ascundeţi-vă mereu îndărătul 
acestei expresii şi fericirea promisă celor ignoranți să fie pururea cu voi! 


Și fiindcă am început expunerea citând dintr-un document al Conciliului, 
o voi încheia cu un citat din același document: 


Omul, dacă își cercetează lăuntrul inimii, descoperă că este și înclinat spre rău, şi 
scufundat în multe feluri de rele care nu pot proveni de la Creatorul său, care este 
bun... Aşadar omul este împărțit în el însuși. De aceea, întreaga viaţă a oamenilor, 
fie individuală, fie colectivă, apare ca o luptă dramatică între bine şi rău, între lu- 
mină şi întuneric. Mai mult, omul se descoperă incapabil de a ieşi de unul singur 
biruitor asupra atacurilor Celui Rău, așa încât fiecare se simte legat în lanţuri. Însă 
Domnul însuşi a venit să-l elibereze pe om şi să-l întărească dinăuntru, iar „pe 
stăpânitorul lumii acesteia” (In 12,31), care îl ţinea pe om în robia păcatului, să-l 
izgonească afară (GS 13). 


